DECRETO 29/2005, do 3 de febreiro, polo que se modifica o catálogo de xogos da Comunidade Autónoma de Galicia, aprobado polo Decreto 166/1986, do 4 de xuño.
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 25/02/2005

A publicación da Lei 3/2002, do 29 de abril, de medidas de réxime fiscal e administrativo, estableceu un novo tipo de máquinas recreativas denominadas máquinas tipo A especial.
A Lei 7/2002, do 27 de decembro, de medidas fiscais e de réxime administrativo modificou o artigo 6 a) da Lei 14/1985, do 23 de outubro, reguladora dos xogos e apostas en Galicia no sentido de eliminar o xogo de Póker-Keno-Ruleta da Fortuna e establecer a posibilidade de que nos casinos da comunidade autónoma se xoge ao póker en calquera das variantes que regulamentariamente se establezan.
O artigo 21 da Lei 14/1985, do 23 de outubro, reguladora dos xogos e apostas en Galicia, require que os xogos e apostas regulados na lei, para seren practicados, estean previamente incluídos no catálogo. As máquinas A especial, creadas pola Lei 3/2002, do 29 de abril, de medidas de réxime fiscal e administrativo, e o póker, tal como se autoriza nesta lei, non figuran no vixente catálogo de xogos da Comunidade Autónoma de Galicia.
Para permitir a práctica de ambos os dous xogos faise necesario a modificación do articulado do catálogo nos seguintes puntos: artigo 1 no seu punto 3 e artigo 2.
Cómpre, en consecuencia, adaptar a normativa en vigor e colmar a lagoa coa inclusión dos novos xogos no catálogo.
Na súa virtude, por proposta do conselleiro de Xustiza, Interior e Administración Local, de acordo coa Comisión do Xogo de Galicia, e de acordo co ditame do Consello Consultivo de Galicia, e tras a deliberación do Consello da Xunta de Galicia na súa reunión do día tres de febreiro de dous mil cinco,
DISPOÑO:
Artigo 1º
O número 3 do artigo 1 do catálogo de xogos da Comunidade Autónoma de Galicia, aprobado polo Decreto 166/1986, do 4 de xuño, queda redactado do seguinte xeito:
«As máquinas recreativas e de azar. Tipos A, A especial, B e C.».
Artigo 2º
O artigo 2 do catálogo de xogos da Comunidade Autónoma de Galicia, aprobado polo Decreto 166/1986, do 4 de xuño, queda redactado do seguinte xeito:
«Quedan incluídos no catálogo os xogos a que se refire o artigo 6 a) da Lei reguladora, séndolles de aplicación directa as definicións contidas na orde do Ministerio do Interior do 9 de outubro de 1979, pola que se aproba o catálogo de xogos. Esta orde será de directa aplicación salvo no que fai referencia ao xogo do póker, para o que se publicará un regulamento nos termos previstos pola Lei reguladora dos xogos e apostas de Galicia.».
Disposición derrogatoria
Quedan derrogadas todas as disposicións de igual ou inferior rango que se opoñan ao disposto no presente decreto.
Disposición transitoria
O xogo do póker non poderá ser practicado nos casinos de Galicia en tanto non se publique e estea vixente o regulamento do xogo do póker en Galicia.
Disposición derradeira
Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, tres de febreiro de dous mil cinco.
Manuel Fraga Iribarne
Presidente
Jesús C. Palmou Lorenzo
Conselleiro de Xustiza, Interior e Administración
Local